# [FOGALMAZVÁNY, 1956. OKT. 27–29.]

Közlésünk alapja a berni kiadás szövege (Bibó István összegyűjtött művei, III. kötet, Bern, 1983. p. 869–878), néhány ponton korrigálva a birtokomba került eredeti fogalmazvány alapján. Ennek minden lapja azonos papíron, ugyanazzal az írógéppel készült, s ugyanazon töltőtollal van javítva és kiegészítve. A többszörösen átjavított s részben párhuzamosan ismétlődő oldalszámozásból, s a gondolati egységek szintén részben ismétlődő számozásából úgy tűnik, két gondolatmenet összedolgozásáról, illetve egy cikken belül két párhuzamos gondolatmenetről lehetett szó. Az egyiknek a címe az első lapon található „I. Elvi tisztázás”, a másik pedig talán a marxizmus–leninizmus–sztálinizmus konkrét téziseivel vitatkozott volna. Ennek címe azonban nincs meg, mert e második gondolatmenet első felét, úgy tűnik, valamiért kiemelte innen Bibó István (talán egy későbbi cikkbe való bedolgozás céljából? 1. ehhez a következő jegyzetet is), s amíg e kiemelt kéziratrész elő nem kerül, a rekonstrukció aligha lehetséges. Ezért a hiányosnak tűnő második résznek az alábbi címet adtuk: [II. Az „Elvi tisztázás”-sal párhuzamos, befejezetlen gondolatmenet].