# HA A ZSINATI MOZGALOM A 15. SZÁZADBAN GYŐZÖTT VOLNA…

Egy tervezett és soha el nem készült mű bővebb vázlata (első közlése: Újhold Évkönyv, 1987/2. 55-68.). Rövidebb formában s néhány fontos gondolattal kommentálva megtalálható a kötetünkben előtte közölt, Révai Andráshoz írt levélben is, s valószínűleg e levéllel egy időben, 1968 tavaszán íródott. Hogy alapgondolata mikor született meg, nem tudom; apám 1968 előtt nem emlegette, emlékszem viszont, hogy 1963–68 között olvasott Toynbee-munkákat. Az ezzel kapcsolatos 1970 körüli beszélgetéseinkben többször visszatért arra a gondolatára, amely sem a Révai Andráshoz írt levélben, sem az Uchróniában nincs kifejtve (talán azért nem, mert az egész mű eszmei mondanivalója lett volna). Eszerint a hatalom csapdájába bele nem esett s épp ezért feltétlen tekintélyű, univerzális szellemi központ azért lett volna nagyon fontos az emberiség számára, mert enélkül nem – vagy csak nagyon nehezen – tud majd megvívni „az egyetlen igazi eretnekséggel”, az erőszak kultuszával.