# A KAPITALISTA LIBERALIZMUS ÉS A SZOCIALIZMUS-KOMMUNIZMUS ÁLLÍTÓLAGOS KIEGYENLÍTHETETLEN ELLENTÉTE

Bibó István utolsó, befejezetlen műve, melyet 1979 tavaszán, a halála előtti hónapokban, a kórházban mondott hangszalagra. A szalagot a magnót kölcsönző Hanák Gábor őrizte meg s gépeltette le, s ő publikálta a Hitel 1988. 2. számában, általa adott címmel („A kisiklott forradalom és következményei”). A szöveg a Huszár Tibor-féle életrajzi interjúsorozat {4-796.} kötetünkben is szereplő utolsó részének gondolatmenetét folytatja, illetve kezdi újra; s a Hitel-beli publikálás után vált világossá, hogy a Bibó István hagyatékában megmaradt egyik vázlat ehhez a tanulmányhoz készült 1979. március–áprilisban, a február végi agyérgörcs következtében elromlott, alig olvasható apró betűs kézírással. E vázlat alapján tudtuk (szögletes zárójelbe tett) fejezetcímekkel és alcímekkel tagolni a szöveget (kivéve az utolsó két alcímet, melyek a hangszalagon is szerepelnek), s e vázlat alapján tudjuk, hogy a szalagra került rész a tervezett tanulmánynak kb. egyharmada. A vázlatot alább közöljük, a kiolvashatatlan szavakat kérdőjelekkel helyettesítve, a bizonytalan olvasatot zárójelbe tett kérdőjellel jelezve.

A vázlat 2/b pontjában a vh rövidítés valószínűleg „végrehajtó hatalom”; a 2/d és e pontnál jelzett „államh. előadás” Bibó István akadémiai székfoglalójára (Az államhatalmak elválasztása egykor és most) utal. Az 5/g pont minden jel szerint a 4/f pontban jelzett elvek tagadására akar utalni, s valószínűleg tévedésből szerepel ehelyett 2/f. Az 5. és 6. pont között a vázlatba beszúrva – ugyanazzal az 1979. február utáni kézírással – olvasmányokra való utalás szerepel.

ifj. Bibó István