# [NYILATKOZAT]

A közölt szöveg – a második mondatban lévő hibával együtt – betűhív másolata a Bibó István hagyatékában megmaradt példánynak (MTA Kézirattár, Ms. 5110/181), mely minden valószínűség szerint Bibó István saját kezű gépelése, de nem az eredeti fogalmazvány és nem is saját kezűleg aláírt példány, hanem gépelt sokszorosítás. E nyilatkozatot már többször kiadták a sokszorosított és terjesztett példányok alapján; a különböző publikációkban található kisebb eltéréseket a sokszorosítók sietsége vagy figyelmetlensége éppúgy okozhatta, mint a közreadók – többnyire indokolható – javításai; s az is lehetséges, hogy már a Bibó István által sokszorosított példányok között is voltak apró eltérések.

A hagyatékban lévő példányon az első bekezdés mellett Tildy Zoltán rájegyzése ceruzával: „Nem így volt!” Alatta Bibó István rájegyzése szintén ceruzával: „Tildy Z. megjegyzése.” A lap hátsó oldalán e megjegyzés folytatása Bibó István kézírásával: „A »nem így volt« Tildy Zoltán feljegyzése. Nem így volt, mert velünk egyszerűen valaki közölte, hogy a civilek hazamehetnek, mire Tildy és a többiek kisétáltak: Tildy azzal a drámai megjegyzéssel, hogy »vele ne menjen senki, mert ő a halálba megy«. Én a túloldali leírással némi súlyt és formát akartam adni az ő szerepének, nehogy {4-790.} úgy tűnjék fel a szöveg, mintha a magam viselkedését szembe akarom állítani az övével. De ő nem értette el ezt a szándékot. B. I.”